Policajci iz Arizone tvrde da nema razloga za strah od oštrijih mjera protiv ilegalnog useljavanja
Hipolito Acosta: "Ono što otežava raspravu o ovom zakonu jest činjenica da ga mnogi ljudi izvan pravosuđa nisu pročitali" 
Neki policijci brinu da bi ih se moglo tužiti da ne čine dovoljno na provedbi ovog zakona, dok bi ih istovremeno aktivisti za građanska prava mogli optužiti da su odveć agresivni Neki pravosudni dužnosnici u saveznoj državi Arizoni zabrinuti su da bi kontroverzni zakon o imigraciji, koji stupa na snagu 29. srpnja, mogao stvoriti dodatni teret za policiju. Taj zakon traži od policije u toj državi da provjeri imigracijski status svake osobe koja dođe u kontakt s policijom i za koju postoji sumnja da se ilegalno nalazi u zemlji. Stanovnici južnoameričkog podrijetla boje se da bi svaka osoba s tamnijom bojom kože mogla postati sumnjiva, a to bi moglo rezultirati policijskim zlostavljanjem legalnih imigranata i američkih državljana. Međutim, naš novinar Greg Flakus javlja iz Houstona da policija tvrdi kako je spremna na provođenje ovog zakona bez kršenja bilo čijih ljudskih prava. Latinoameričke organizacije u Arizoni osudile su novi zakon ove savezne države za koji kažu da potiče na tzv. „rasno profiliranje“, međutim pristaše tog zakona kažu da on specifično zabranjuje policajcima da pritvaraju bilo koga na temelju etničkog ili rasnog izgleda. Policijske organizacije sad provode obuku kako bi se ovaj zakon mogao primjenjivati onako kako je napisan. Hipolito Acosta bivši je agent Imigracijske službe koji sad radi za jednu konzalting tvrtku u Teksasu, a nedavno je pomagao u pripremi obrazovnog videa za policajce u Arizoni. To je kao provođenje bilo kojeg drugog zakona. Imate izvjesne faktore već prije nego li ste odlučili da nekog zaustavite, tako da ovaj zakon nije drugačiji, s iznimkom da mora postojati neki problem sa zakonom prije nego se počnu utvrđivati ti drugi faktori" - kaže gospodin Acosta. Novi zakon kaže da svaki policajac koji nekog zaustavlja i postavlja pitanje o imigracijskom statusu te osobe, mora ima „razumnu sumnju“ da je zaustavljena osoba prekršila savezni zakon o imigraciji. Ali što to znači? Acosta daje primjer: "Recimo da se u nekom vozilu nalaze torbe s nekim osnovnim namirnicama i stvarima, poput boca vode. To bi moglo značiti da su ti pojedinci prešli granicu i hodali kroz pustinju, što se često događa. Policajac bi ih vjerojatno upitao neko jednostavno pitanje, imaju li neke identifikacijske isprave ili kamo idu. Jedna stvar koja otežava raspravu o ovom zakonu jest ta da ga mnogi ljudi izvan pravosudnih organa nisu pročitali." Narednik Fabian Pacheco, zadužen za informacije i medije u policiji u Tucsonu, kaže da se mnogi Latinoamerikanci boje ovog zakona iz neznanja: "Mnogi su ljudi vrlo emocionalni oko tog zakona, iznenadit će vas da mnogi od njih, kad ih pitate jesu li ga ikad probali pročitati, odgovaraju negativno, već da slušaju svakakve glasine koje se pričaju o tome što će policija raditi ili što neće raditi." Fabian Pacheco kaže da su 40 posto policajaca u Tucsonu Latinamerikanci i da su svi oni, bez obzira na rasu ili etničku pripadnost, obučeni da izbjegavaju rasno profiliranje. Ipak, kaže on, brine ga da bi kontroverza koju je stvorio novi zakon mogla dovesti do toga da mnogi ljudi, posebice imigranti bez dokumenata, izbjegavaju policiju i suzdrže se od suradnje u kaznenim istragama. Fabian Pacheco također brine da će policajci vrijeme trošiti na ilegalne imigrante, a ne odgovarajući na ozbiljnija kaznena djela: "U prošlosti policajci su mogli brzo djelovati u nekoj situaciji i potom se ponovno vratiti svom redovitom poslu, odnosno pozivima zbog kojih su ljudi zabrinuti, kao što su odgovor na nasilne zločine, provale, pljačke i takve stvari. Sad bi policajci mogli zaglaviti u operaciji s nekim ilegalnim useljenikom." Neki policijski dužnosnici također brinu da bi građani Arizone policajce mogli tužiti sudu optužujući ih da ne čine dovoljno na provedbi ovog zakona, dok bi ih istovremeno aktivisti za građanska prava mogli optužiti da su odveć agresivni u provedbi zakona.